פת (שכונה)

פת היא שכונה בדרום-מערב ירושלים הממוקמת בין שכונות הקטמונים מצפון לבית צפאפא מדרום. נכון לשנת 2018 מתגוררים בשכונה כ-2,600 תושבים. השכונה קרויה על שם יעקב פת, ממייסדי "השומר" ולימים מפקד "ההגנה" בירושלים. השכונה מתאפיינת במישוריות יחסית, שאינה אופיינית לירושלים ההררית. היא קרובה לנתיבי תחבורה ראשיים בעיר, כמו כביש בגין ותחנת הרכבת מלחה. הקמת השכונה החלה בתחילת בשנת 1972, על קרקעות שהופקעו מהכפר הסמוך בית צפאפא. השכונה הוקמה על ידי חברות הבנייה "שיכון עובדים" ו"קבוצת רובינשטיין", שבנו כ-650 יחידות דיור, במבנים בני 4 ו-8 קומות. המבנים נבנו ברובם בבנייה טרומית ללא חיפוי של אבן ירושלמית כמקובל בירושלים. השכונה אוכלסה החל משנת 1974, אך באותה עת עדיין לא הושלמו בה סלילת הכבישים הפנימיים והקמת שטחי הציבור. בשנת 1975 החלה סלילתו של דרך דב יוסף המובילה לשכונת גילה, בגבול המערבי של השכונה. חלק מהדירות בשכונה הוקצו לדיור ציבורי בשכירות, לזכאי משרד השיכון. בשנות ה-90, בסיוע פרויקט "שיקום שכונות" של משרד הבינוי והשיכון, הורחבו הדירות בשכונה, ומרבית בתיה צופו בציפוי אבן ירושלמית. בנוסף, הקמת קניון מלחה ואצטדיון טדי בסמוך לשכונה, התפתחותו של אזור התעשייה תלפיות שכמעט נושק לה, וסלילת כביש הרכבת (דרך משה ברעם) וכביש בגין, שיפרו את הנגישות לשכונה והביאו לעליית מחירי הדירות. בשנים 2012–2013 הוקם בגבולה הדרומי של השכונה חלק מפארק המסילה. במאי 2018 החלו עבודות לסלילת תוואי הקו הירוק של הרכבת הקלה בירושלים, לאורך רחוב פת בצידה המערבי של השכונה. עבודות התשתית (אינפרה 1) נמשכו עד 2022, וכיום מתכוננים להנחת מסילות וחשמולן (אינפרא 2). במרץ 2019, אישרה הוועדה המחוזית לתכנון ולבנייה פרויקט פינוי בינוי בשכונה במסגרתו יוקמו 133 יחידות דיור, בשני מבני מגורים בני 22 ו-10 קומות, בפינת הרחובות ברל לוקר ופת, במקום מבנה ובו 24 יחידות דיור. בשכונה מצויים בית ספר תיכון קדמה, התיכון הדתי "אורט ספניאן" ואורט פלך לבנים. בשנת 2007, הוקם והחל לפעול בשכונה בית ספר דו-לשוני ע"ש מקס ריין בחסות ארגון "יד ביד", לילדים יהודים וערבים, תושבי ירושלים. בנובמבר 2014 הוצת בית הספר הדו-לשוני ורוססו בו כתובות נאצה. בתגובה קיימו מאות תלמידי בתי ספר מירושלים צעדת תמיכה בבית הספר. בצעדה השתתפו תלמידים מעשרה בתי ספר חילוניים ודתיים בעיר. בנוסף קיים בשכונה מתנ"ס - מרכז קהילתי פאני קפלן, שני גני משחקים גדולים לילדים ומגרש כדורגל, ומרכז של המשמר האזרחי. עוד שוכנים בפת מעון ויצו וסניף טיפת חלב ומדרשת נשמת. רחובות השכונה קרויים על שמם של אישים: ברל לוקר - מראשי התנועה הציונית, יושב ראש הסוכנות היהודית, יושב ראש הוועד הפועל הציוני וחבר כנסת ישראלי בכנסת השלישית (1955 - 1959) אברהם ארסט - אברהם ארסט - ממנהיגי תנועת העבודה בירושלים, ממפקדי ההגנה וחבר מועצת עיריית ירושלים מוריס פישר - נציג הסוכנות היהודית ולאחר כך הציר הישראלי בפריז. הקים את כפר יונה אריה בעהם שמואל פינלס "צומת פת" ממוקם כקילומטר ממערב לשכונה, בקצה רחוב יעקב פת המפריד בין השכונה לבין שכונת קטמון ה'. הצומת הוא מפגש עם רחוב הרצוג. "צומת פת" הוא צומת מרכזי בדרום ירושלים וממוקמים בו מספר עסקים, חנויות ומסעדות. בצומת בוצעה עבודת להפרדה מפלסית לטובת הרכבת הקלה, כיום מתכוננים להנחת מסילות.בפברואר 2020, אישרה הוועדה המחוזית לתכנון ובנייה, תוכנית להקמת מתחם המשלב מגורים, שטחי מסחר ושטחי ציבור בצומת. הפרויקט כולל הקמת 296 יחידות דיור שיתפרסו בשני מגדלים בגובה 30 קומות ובשני מבנים בגובה 9 קומות, 3,500 מ"ר עבור שטחי מסחר ותעסוקה ו-3,700 עבור שטחי ציבור. אתר בית הספר הדו לשוני ע״ש מקס ריין בשכונה שכונת פת באתר עיריית ירושלים שכונת פת, באתר www.jerusalem.muni.il יגאל ברקת, שיכון עובדים בירושלים, דבר, 12 במאי 1972 גיורא אילון, היתה טובה, הגדר, כותרת ראשית, 5 ביוני 1985 תשובה של חברה ציבורית: הבטחה איננה התחייבות, מעריב, 22 באפריל 1975 בנייה חדשה בירושלים, מעריב, 21 בנובמבר 1975 7 מפגינים נפצעו במהלר פינויים ממשרד השיכון, מעריב, 12 במרץ 1980 70 מיליון שקל נוספים יושקעו בכביש הרכבת בירושלים, באתר גלובס, 25 באוגוסט 1997 יאיר אטינגר, ניר חסון, הפארק בירושלים שמחבר שכונות יהודיות וערביות מדגיש בעיקר את הניתוק, באתר הארץ, 23 באוקטובר 2015 יובל ניסני, צומת פת: העבודות להקמת הקו הירוק של הרכבת הקלה יצאו לדרך, באתר כל העיר, 28 במאי 2018 יפעת ראובן, כביש המבוך: הסיוט החדש בין פת לגילה – מהמורות, חסימות ופקקים, באתר כל העיר, 19 ביוני 2020 יובל ניסני, 21 מגדלים, 4 שכונות בירושלים: מאות דירות חדשות אושרו לבנייה בוועדה המחוזית, באתר כל העיר, 11 במרץ 2019 אורלי נוי, פרידה מבית הספר הדו-לשוני, המקום שלימד אותנו מהי תקווה, באתר "שיחה מקומית", 1 בספטמבר 2017 ניר חסון, הוצת בית הספר הדו-לשוני בירושלים, כתובות נאצה רוססו במקום, באתר הארץ, 29 בנובמבר 2014 ניר חסון, מאות תלמידים השתתפו בצעדת תמיכה בבית הספר הדו-לשוני שהוצת בירושלים, באתר הארץ, 4 בדצמבר 2014 שלומי הלר, צומת פת: העסקים יוצאים למאבק נגד העבודות להקמת הרכבת הקלה, באתר כל העיר, 19 במרץ 2019 עם נוף לעמק הצבאים: אושרה בניית מגדלים בגובה 30 קומות בצומת פת, באתר כל העיר, 4 בפברואר 2020